《和邻几圣俞持国雪十八韵依次用》
宋代·刘敞

集霰群阴结，飞霙万寓低。乾坤豁开辟，方域露端倪。

广宇规茅藉，彫墙筑粉泥。山容包紫翠，壤色变玄黎。

筒葛来从越，冰纨制自齐。游欢慰枚马，猎兴助良奚。

饰貌沽珍粹，因方衒角圭。隙间巇可抵，行际道先迷。

沾服惊游雾，临渊怪饮蜺。调元思暖津，跧伏悯灵蠵。

几误乌成鹄，才分鹤处鸡。惨肤森若竖，堕指酷逾刲。

泽国水还袭，焦原足易栖。贫儒欣夜诵，季女戚朝侪。

舟楫胶藏壑，骅骝滑踠蹄。斲冰歌竞若，擿埴杖频携。

景幸人人得，诗从物物题。长吟歌真乐，安羡舞前溪。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。